b'\n_START_ARTICLE_\nVel d\'Hiv-opsamlingen\n_START_PARAGRAPH_\nVel d\'Hiv-opsamlingen var en masse-arrestation af j\xc3\xb8der i Paris-omr\xc3\xa5det under Anden Verdenskrig, foretaget af det franske politi. Arrestationen fandt sted d. 16. juli 1942. P\xc3\xa5 trods af at begivenheden fandt sted for 70 \xc3\xa5r siden, er den stadig et \xc3\xa5bent s\xc3\xa5r i fransk bevidsthed.\n_START_SECTION_\nAktionen\n_START_PARAGRAPH_\nAktionen fandt sted med udgangspunkt i et cirkul\xc3\xa6re fra politiet i Paris, et cirkul\xc3\xa6re der var blevet udarbejdet i f\xc3\xa6llesskab af de tyske okkupationsstyrker og Vichy-regeringen og som stipulerede, at alle franske og indvandrede j\xc3\xb8der i Paris skulle arresteres. Oprindeligt var det kun meningen at j\xc3\xb8der over 16 \xc3\xa5r skulle arresteres, men p\xc3\xa5 opfordring fra Pierre Laval kom aktionen til ogs\xc3\xa5 at omfatte b\xc3\xb8rn under 16 \xc3\xa5r._NEWLINE_Politiet arresterede 13.152 j\xc3\xb8der over hele Paris, der blev k\xc3\xb8rt dels til interneringslejren i Drancy og dels til Velodrome d\'Hiver (Vel d\'Hiv). Herefter blev de alle sendt til Auschwitz, hvorfra kun ca. 25 vendte tilbage da krigen sluttede.\n_START_SECTION_\nEftervirknninger\n_START_PARAGRAPH_\nF\xc3\xb8rst i 1995 indr\xc3\xb8mmede det officielle Frankrig ved pr\xc3\xa6sident Jacques Chirac den rolle, den "franske stat" havde spillet i forf\xc3\xb8lgelsen af j\xc3\xb8der og andre i l\xc3\xb8bet af krigen. Men han tilf\xc3\xb8jede, at beslutningen var taget af Vichy-regeringen og at det derfor ikke var Frankrig som s\xc3\xa5dan, der havde et ansvar._NEWLINE_I 70-\xc3\xa5ret for begivenheden i 2012 indr\xc3\xb8mmede den franske pr\xc3\xa6sident Fran\xc3\xa7ois Hollande, at det var Frankrig som nation, der havde ansvaret for forbrydelsen ved at udtale at sandheden er at forbrydelsen blev udf\xc3\xb8rt af franskm\xc3\xa6nd for Frankrig. Udtalelsen medf\xc3\xb8rte efterf\xc3\xb8lgende en del polemik i de franske medier, idet flere politikere ikke mente, at det var Frankrig som nation, der skulle klandres, men udelukkende Vichy-regeringen._NEWLINE_16. juli 2017 tog pr\xc3\xa6sident Emmanuel Macron afstand fra sit lands rolle i Holocaust og fra den historiske revisionisme, som n\xc3\xa6gtede Frankrigs ansvar for opsamlingen og den efterf\xc3\xb8lgende deportering af 13,000 j\xc3\xb8der. "Det var Frankrig, som organiserede denne [opsamling]", sagde han. "Ikke en eneste tysker deltog", tilf\xc3\xb8jede han.\n_START_SECTION_\nVel d\'Hiv\n_START_PARAGRAPH_\nDet ene opsamlingssted Velodrome d\'Hiver blev nedrevet i 1959. T\xc3\xa6t p\xc3\xa5 stedet findes nu en mindeplads for de j\xc3\xb8diske ofre: Place des Martyrs-Juifs-du-V\xc3\xa9lodrome-d\'Hiver.'